Naam van gevalle Limpopo-polisieman bekendLt.genl. Fannie Masemola by ao. Thomas Mabada se familie. Foto: Verskaf Die naam van die 52-jarige polisiebeampte van Siloam naby Louis Trichardt in Limpopo wat Maandagaand koelbloedig doodgeskiet is toe hy gewapende rowers agternagesit het, se naam is bekend gemaak. Kol. Ronel Otto, woordvoerder van die polisie, het gesê die beampte, Thomas Madaba, was ŉ adjudant-offisier by die Siloam-polisiestasie. Lt.genl. Fannie Masemola, die provinsiale polisiekommissaris, het Mabada se familie Dinsdag besoek om sy meegevoel te betuig. Masemola het gesê die polisie sal alles in hul vermoë doen om te sorg dat Mabada se moordenaars vervolg word. Ao. Thomas Mabada. Foto: Verskaf Maroela Media het vroeër berig Mabada was op patrollie saam met ŉ kollega op die pad tussen Siloam en Thohoyandou waar talle voorvalle van gewapende roof by besighede die afgelope tyd plaasgevind het. “Hulle het inligting ontvang oor ŉ verdagte voertuig in die omgewing en dit gevolg nadat hulle dit opgemerk het, ” het Otto vroeër gesê. “Die verdagte voertuig het afgedraai op ŉ grondpad en toe die polisiemotor agternakom, is skote afgevuur. Die adjudant-offisier is raakgeskiet en is op die toneel dood.” Otto het gesê die verdagtes se verlate voertuig is later elders in die gebied gevind. Niemand is nog in verband met die voorval in hegtenis geneem nie. Altesaam vier polisiebeamptes is vanjaar reeds in Limpopo vermoor. Buiten Mabada, was die ander drie beamptes nie aan diens toe hulle vermoor is nie.